*Proiect*

**Notă informativă**

**la proiectul Hotărârii de Guvern**

**”Cu privire la înființarea instituției de învățământ Academia de Meserii”**

**Argumentarea necesităţii de reglementare**

Capacităţile şi abilităţile profesionale ale angajaţilor oricărei întreprinderi, indiferent de industria sau domeniul de activitate, reprezintă factorul-cheie de succes al acesteia. Or, succesul şi gradul înalt de competitivitate al întreprinderilor, în special a celor producătoare cu potenţial de export, constituie acea temelie care poate asigura o dezvoltare economică durabilă şi ascendentă a Republica Moldova. Disponibilitatea forței de muncă calificate, atât pentru investitorii străini, cât şi pentru dezvoltarea competitivă a întreprinderilor autohtone, reprezintă o provocare pentru economia Republicii Moldova.

Avantajul acestui proiect constă în faptul, că sistemul de învățămînt profesional dual, care în linii generale constă într-un parteneriat eficient între Academia de Meserii și întreprinderile partenere, va asigura atât pregătirea profesională în comun a întreprinderilor și a viitorilor specialiști, cît și posibilități reale de angajare.

Astfel, ideea instituirii Academiei de Meserii, având la bază și ca model o instituție similară din Germania, Academia de Meserii Eisenach, se înscrie în mod organic și logic în conceptul de reformare și modernizare a sistemului de instruire și pregătire profesională, inițiat de Ministerul Educației al Republicii Moldova.

**Scopul şi obiectivele urmărite**

Proiectul-pilot de înființare a Academiei de Meserii, în calitate de instituţie de învăţământ de formare profesională tehnică, vine, în primul rând, să completeze o parte din discrepanţa dintre cerinţele companiilor atât internaţionale care funcționează în Republica Moldova, cât şi ale celor autohtone și de nivelul de calificare al angajaţilor, în special, al potenţialilor angajaţi şi posibilităţile sistemului existent de instruire şi pregătire profesională de a satisface aceste cerinţe.

În al doilea rând, acest proiect experimental este unul inovator şi unic pentru Republica Moldova prin faptul că Academia de Meserii va prelua, adapta şi implementa practicile sistemului profesional dual de instruire, care funcţionează cu succes în R. F. Germania de mai multe decenii. Perioada de experimentare este de 3 ani.

Academia de Meserii se încadrează în nivelul de formare profesională postsecundară nonterțiară, cu durata studiilor de 3 ani. La finalizarea studiilor absolvenții vor obţine calificarea de specialist în domeniul ingineriei. Pentru perioada de experimentare, studenții vor fi pregătiți la două specialități:

1. Management și inginerie industrială
2. Mecatronică.

**Partenerii strategici**

* Guvernul Republicii Moldova prin Ministerul Educaţiei, Ministerul Economiei și Ministerul Finanțelor;
* Guvernul Federal al Germaniei;

 Promovarea parteneriatului strategic dintre instituţiile din Republica Moldova şi cele din Germania este asigurat de către Societatea de Cooperare Internaţională a Germaniei (GIZ), cu participarea a:

* Douăsprezece întreprinderi-partenere locale și internaționale (care au semnat scrisori de intenţii);
* Zonei Economice Liberă ”Bălți”.

Implementarea sistemului de formare profesională duală:

* Universitatea Tehnică Ilmenau şi Academia de Meserii Eisenach;
* IPOL - Institut für Produktionsorganisation und Logistik GmbH Ilmenau (Institutul pentru organizarea procesului de producţie şi logistică SRL Ilmenau),

**Cuantumul mijloacelor financiare**

Acoperirea financiară va fi asigurată prin contribuția principalilor parteneri ai Academiei de Meserii, precum urmează:

* Costuri sau investiții capitale – Guvernul Republicii Moldova în parteneriat cu Ministerul Federal al R. F. a Germaniei pentru Cooperare și Dezvoltare prin Agenţia de Cooperare Internaţională a Germaniei GIZ;
* Costuri administrative și de întreținere – Administrația ZEL”Bălți” în colaborare cu Ministerul Educației și întreprinderile partenere în cadrul Academiei de Meserii. Administrația ZEL”Bălți” va alocat circa 50000 Euro/ anual pentru susținerea activității Academiei.

Guvernul Republicii Moldova va contribui cu alocări financiare per student, echivalente cu costurile întreținerii unui elev în orice altă instituție de învățământ de nivel similar și va asigura studenții cu finanțare bugetară în conformitate cu legislaţia şi actele normative în vigoare.

Dotarea tehnică a Academiei de Meserii se va realiza în baza Contractului de Cooperare cu GIZ, cu utilaj și echipament modern, cu o valoare totală de circa 1 430270 Euro.

Costul total al proiectului atinge suma de 3757450 Euro pentru un ciclu integral al studiilor în cadrul Academiei de Meserii cu durata de 3 ani, contribuția Ministerului Educației fiind de circa 90,000 Euro, ceea ce constituie circa 2,3% din bugetul total, alocat pentru 30 de locuri bugetare anual pe parcursul a 3 ani de studii.

**Impactul**

Circa 90% din absolvenţii Academiei de Meserii vor fi angajaţi în calitate de manageri de nivel mediu, în primul rând la întreprinderile partenere, dar şi la alte întreprinderi şi organizaţii din Republica Moldova.

Prin înființarea unei noi instituții de învățământ profesionale tehnic postsecundar nonterțiar, se urmărește:

1. Integrarea sistemului dual de instruire profesională în sistemul de învățământ al Republicii Moldova și racordarea studiilor profesionale la necesităţile şi cerinţele economiei naţionale și pieței muncii;
2. Formarea forţei de muncă cu abilităţi profesionale specifice specialităţii. cu posibilităţi net superioare de angajare în cîmpul muncii;
3. Stabilirea parteneriatelor viabile între Academia de Meserii şi agenţii economici cu instituţiile din sistemul de învăţământ profesional tehnic.
4. Eficientizarea stagiilor profesionale cu scopul de a spori relevanţa studiilor şi dezvoltare abilităţilor practice.

**Ministru,**

**Maia Sandu**

Silviu Gîncu

022233351